Komisijos komunikatas Tarybai ir Europos Parlamentui dėl pasirengimo Lisabonoje vyksiančiai Europos ir Viduržemio jūros regiono valstybių užsienio reikalų ministrų konferencijai (2007 m. lapkričio 5-6 d.) - Europos ir Viduržemio jūros regiono valstybių partnerystė: regioninio bendradarbiavimo skatinimas siekiant remti taiką, pažangą ir skirtingų kultūrų dialogą [SEC(2007) 1309] /* KOM/2007/0598 galutinis */





[pic] | EUROPOS BENDRIJŲ KOMISIJA | Briuselis, 17.10.2007 COM(2007) 598 galutinis KOMISIJOS KOMUNIKATAS TARYBAI IR EUROPOS PARLAMENTUI dėl pasirengimo Lisabonoje vyksiančiai Europos ir Viduržemio jūros regiono valstybių užsienio reikalų ministrų konferencijai(2007 m. lapkričio 5-6 d.)Europos ir Viduržemio jūros regiono valstybių partnerystė: regioninio bendradarbiavimo skatinimas siekiant remti taiką, pažangą ir skirtingų kultūrų dialogą[SEC(2007) 1309] KOMISIJOS KOMUNIKATAS TARYBAI IR EUROPOS PARLAMENTUI dėl pasirengimo Lisabonoje vyksiančiai Europos ir Viduržemio jūros regiono valstybių užsienio reikalų ministrų konferencijai(2007 m. lapkričio 5-6 d.)Europos ir Viduržemio jūros regiono valstybių partnerystė: regioninio bendradarbiavimo skatinimas siekiant remti taiką, pažangą ir skirtingų kultūrų dialogą 1. Nepaisant besitęsiančio konflikto Artimuosiuose Rytuose, Europos ir Viduržemio jūros regiono valstybių partnerystė buvo nuolat plėtojama ir nuo 1995 m. pasiekta didelės pažangos. Praėjus beveik dvylikai metų Barselonos procesas išsirutuliojo į visapusišką ir plataus masto regioninę partnerystę. Bendros institucijos ir tinklai, pavyzdžiui, Anna Lindh fondas, skirtas kultūrų dialogui, Europos ir Viduržemio jūros regiono valstybių parlamentinė asamblėja, FEMISE (ekonominių tyrimų institutų tinklas) ir EuroMesco (politinių mokslų institutų tinklas) yra didelis partnerystės, apimančios 37 šalis partneres ir daugiau kaip 700 mln. piliečių, turtas. Tačiau palaikant dialogą politikos ir saugumo klausimais, regioniniai konfliktai tebekliudo visapusiškai daugiašalio bendradarbiavimo pažangai. 2. Sukūrus Europos ir Viduržemio jūros regiono šalių laisvosios prekybos erdvę, ji taps viena didžiausių laisvosios prekybos erdvių pasaulyje. Europos ir Viduržemio jūros regiono šalių partnerystė yra pagrindinis Europos Sąjungos išorės santykių su kaimyninėmis šalimis bruožas. Visos Viduržemio jūros regiono šalys partnerės Barselonos procesą laiko kolektyvinių santykių su ES pagrindu. (II priede pateikiama svarbesnių Barselonos proceso pasiekimų nuo proceso pradžios santrauka) 3. 2005 m. lapkričio mėn. Barselonoje vykusiame aukščiausiojo lygio susitikime dar kartą patvirtinti 1995 m. Barselonos deklaracijos tikslai ir priimta 5 metų darbo programa bei kovos su terorizmu elgesio kodeksas. 2006 m. lapkričio mėn. Tamperėje vykusioje Europos ir Viduržemio jūros regiono valstybių užsienio reikalų ministrų konferencijoje Europos ir Viduržemio jūros regiono partneriai susitarė dėl bendrų išvadų ir priėmė 2007 m. darbo programą. Didžiąja dalimi remtasi 2006 m. spalio 25 d. Komisijos komunikate pateiktais pasiūlymais. Šio komunikato tikslas – parengti kitą ministrų susitikimą pirmininkaujant Portugalijai, peržiūrėti Tamperėje priimtos darbo programos įgyvendinimo pažangą ir pateikti pasiūlymus 2008 m. 4. Komisija palankiai vertina naujas iniciatyvas stiprinti santykius su Viduržemio jūros regiono šalimis partnerėmis. Pasiūlymai sukurti Viduržemio jūros regiono šalių Sąjungą galėtų sutelkti atnaujintą politinę valią Europoje ir Viduržemio jūros pietinės pakrantės regione siekiant sukurti tvirtesnę Europos ir Viduržemio jūros pietinės pakrantės šalių partnerystę. Kita Europos ir Viduržemio jūros regiono valstybių užsienio reikalų ministrų konferencija bus puiki proga aptarti, kaip šią iniciatyvą įgyvendinti ir suderinti su Europos ir Viduržemio jūros regiono šalių partneryste ir Europos kaimynystės politika. Komisijai svarbu, kad Europos Sąjunga ir Europos institucijos būtų įtrauktos į šias bendras pastangas. 5. 2007 m. Europos ir Viduržemio jūros regiono šalių partnerystė buvo plėtojama aktyviai. Didelė pažanga padaryta atliekant darbus pagal tris bendradarbiavimo straipsnius (politinis dialogas, ekonominis bendradarbiavimas ir kultūrinis bei žmogiškasis matmuo). Tamperėje vykusiame ministrų susitikime partneriai susitarė dėl 21 konkrečios iniciatyvos (žr. III priedą), kurių dauguma jau įgyvendinta arba bus įgyvendintos iki 2007 m. pabaigos. Priėmus Tamperės susitikimo išvadas, dvišalis politikos dialogas pagal Europos kaimynystės politiką toliau padeda siekti pažangos daugelyje regioninio bendradarbiavimo sričių. I priede pateikiama veiklos nuo Tamperėje vykusios paskutinės Europos ir Viduržemio jūros regiono šalių ministrų konferencijos santrauka ir apibendrinamas darbas, atliekamas pagrindinėse Europos ir Viduržemio jūros regiono bendradarbiavimo srityse. PASIūLYMAI IR TIKSLAI 2008 M. 6. 2008-ieji bus svarbūs metai įgyvendinant Barselonos aukščiausiojo lygio susitikime nustatytus prioritetus. Tikimasi padaryti didelę pažangą įgyvendinant keletą praėjusiais metais priimtų iniciatyvų, ypač iniciatyvą Horizon 2020 , skirtą mažinti taršą Viduržemio jūros regione, taip pat tolesnius veiksmus pagal moterų vaidmeniui skirtą programą, patvirtintą ministrų susitikime. 2008 m. Europos ir Viduržemio jūros regiono šalys partnerės pradės įgyvendinti 5 pagrindines iniciatyvas, skirtas stiprinti partnerystę ir ją išplėsti kitose srityse. Minėtos iniciatyvos: - Europos ir Viduržemio jūros regiono šalių ministrų susitikimas kultūros tema; - pirmasis Europos ir Viduržemio jūros regiono šalių ministrų susitikimas užimtumo ir socialinių reikalų tema; - pirmasis Europos ir Viduržemio jūros regiono šalių ministrų susitikimas turizmo tema. - Europos ir Viduržemio jūros regiono šalių ministrų susitikimas sveikatos tema. - Komisijos ir Viduržemio jūros regiono šalių administracijų užmegzta partnerystė siekiant skatinti pareigūnų ir stažuotojų komandiravimą ir mainus. 7. Be šių iniciatyvų partnerystė taip pat bus plėtojama kitose svarbiose srityse, pavyzdžiui: - informacinės visuomenės srityje, surengiant antrąją Europos ir Viduržemio jūros regiono valstybių ministrų konferenciją, - Europos ir Viduržemio jūros regiono valstybių investicijų ir partnerystės programos (FEMIP) metinė konferencija, - 4-oji Europos ir Viduržemio jūros regiono šalių ekonomikos ir finansų ministrų (ECOFIN) konferencija, - prekybos ministrų susitikimai; - pramoniniam bendradarbiavimui skirta konferencija; - 2008 m. pabaigoje bus surengtas užsienio reikalų ministrų susitikimas. Naujos iniciatyvos Anna Lindh fondo veiklos stiprinimas ir skirtingų kultūrų dialogo skatinimas 8. 2008 m. vyksiantis Europos ir Viduržemio jūros regiono šalių ministrų susitikimas kultūros ir kultūrinio dialogo tema bus svarbus renginys, kuriame partneriai galės nustatyti politines gaires būsimai fondo veiklai. Komisija siūlo skelbti kuo daugiau informacijos apie šį susitikimą ir organizuoti renginius Europos ir Viduržemio jūros regiono šalyse partnerėse siekiant skatinti skirtingų kultūrų dialogą ir įvairovę bei formuoti Anna Lindh fondo įvaizdį kaip Europos ir Viduržemio jūros regiono šalių kultūrų, religijų ir įsitikinimų saitą. Europos ir Viduržemio jūros regiono šalių ministrų susitikimas kultūrinio dialogo tema atitiks Europos Parlamento ir Europos Vadovų Tarybos sprendimo 2008-uosius metus skelbti Europos kultūrų dialogo metais (2006 m. gruodžio 18 d. sprendimas), tikslus. Atsižvelgdama į tai, Komisija siūlo Lisabonoje susitiksiantiems ministrams 2008-uosius metus paskelbti Europos ir Viduržemio jūros regiono kultūrų dialogo metais. 9. Anna Lindh fondas, skirtas kultūrų dialogui, oficialiai įsteigtas 2005 m. balandžio mėn. Aleksandrijoje. Po pradinio veiklos etapo fondas įsitvirtino kaip bendra Europos ir Viduržemio jūros regiono šalių institucija, skirta palaikyti kultūrų dialogą, o nuo šiol partneriai instituciją stiprins priimdami naujus įstatus ir paskirdami naują vadovybę, pradėsiančią darbą nuo 2008 m. balandžio mėn. 10. Garso ir vaizdo priemonės, kinas ir kultūrinio paveldo populiarinimas yra puikios priemonės palaikyti Viduržemio jūros regiono šalių ir Europos kultūrų dialogą. 2008 m. vyksiančiame Europos ir Viduržemio jūros regiono šalių ministrų susitikime kultūrinio dialogo tema bus pasiūlyta Europos ir Viduržemio jūros regiono šalių garso ir vaizdo programų rezultatais grindžiama nauja strategija, skirta stiprinti Viduržemio jūros regiono šalių garso ir vaizdo sektorių, kurią įgyvendinant talkins Europos ir Viduržemio jūros regiono šalių ekspertai. Be to, bus pradėta nauja Paveldo programa, skirta didinti vietos gyventojų informuotumą apie kultūrinį paveldą ir žinių apie jį prieinamumą. Nauja partnerystė turizmo klausimais 11. Turizmas yra vienas iš pagrindinių ekonomikos sektorių Viduržemio jūros regione. 2005 m. Viduržemio jūros regiono šalyse partnerėse lankėsi daugiau kaip 50 mln. turistų; daugumoje šalių nuo 50 % ir 80 % turistų atvyko iš ES valstybių narių. ES ir Viduržemio jūros regiono šalys partnerės, atsižvelgdamos į Maroko, Portugalijos ir Slovėnijos iniciatyvą, susitarė surengti ministrų susitikimą Maroke. Komisija šiai iniciatyvai pritaria. Sistemingesnio bendradarbiavimo užimtumo srityje plėtojimas 12. Darbo vietų kūrimas ir darbo rinkų modernizavimas – skubiausi uždaviniai, kurių turi imtis Europos ir Viduržemio jūros regiono šalys partnerės. Nepaisant didelių nacionalinių skirtumų, visi partneriai turi prisitaikyti prie globalizacijos ir sparčiai kintančios ekonominės padėties. Tamperėje vykusioje Europos ir Viduržemio jūros regiono valstybių užsienio reikalų ministrų konferencijoje „palankiai įvertintas pasiūlymas 2007 m. surengti Europos ir Viduržemio jūros regiono šalių seminarą užimtumo politikos tema ir imtis praktinių priemonių didinti darbo ieškančių asmenų galimybes įsidarbinti bei kurti palankias įsidarbinimo sąlygas“. Seminaras „padės pasirengti 2008 m. vyksiančiai Europos ir Viduržemio jūros regiono šalių ministrų konferencijai užimtumo tema“, kurioje dalyvaus vyriausybių atstovai, socialiniai partneriai ir tarptautinės organizacijos. 13. Seminaras, skirtas pasirengti Europos ir Viduržemio jūros regiono šalių ministrų konferencijai užimtumo tema, turėtų padėti a) didinti supratimą apie darbo rinkų ir užimtumo politikos uždavinius vykstant globalizacijai ir demografiniams pokyčiams ir b) pasinaudoti galimybėmis, kurias teikia 37 partnerių mainai gerąja patirtimi. 2008 m. antroje pusėje vyksiančioje ministrų konferencijoje užimtumo tema turėtų būti numatytos konkrečios iniciatyvos ir pasiūlymai skatinti darbo vietų kūrimą, darbo rinkų modernizavimą ir tinkamą darbą. Užimtumo politikos lyčių aspektas turėtų būti ministrų konferencijos ir jai pasirengti skirto seminaro horizontaliuoju teminiu prioritetu. Tikslas būtų plėtoti Europos ir Viduržemio jūros regiono šalių partnerystės socialinį aspektą siekiant sistemingesnio bendradarbiavimo, kartu laikantis Barselonos aukščiausiojo lygio susitikimo tikslų. Europos ir Viduržemio jūros regiono socialiniai partneriai turėtų būti įtraukti į pasirengimo konferencijai darbus, galbūt organizuojant 2008 m. pavasarį seminarą ekonominio užimtumo ir ekonominių pokyčių tema. Sustiprintas bendradarbiavimas sveikatos klausimais 14. Tamperėje vykusios Europos ir Viduržemio jūros regiono valstybių užsienio reikalų ministrų konferencijos išvadose kompetentingos institucijos paragintos 2007 m. surengti Europos ir Viduržemio jūros regiono valstybių seminarą užkrečiamųjų ligų priežiūros ir kontrolės tema. Po seminaro rengiamas vyresniųjų pareigūnų susitikimas padės pasirengti Europos ir Viduržemio jūros regiono šalių ministrų susitikimui sveikatos tema. Partnerystę stiprinančių priemonių skatinimas 15. Dokumente, kuriuo siekiama gerinti Europos ir Viduržemio jūros regiono šalių partnerystės darbo metodus, partneriai svarsto galimybę kviesti komandiruotus pareigūnus iš Viduržemio jūros regiono šalių partnerių, kurie padėtų Tarybos sekretoriatui. Europos Komisija turi didelę pareigūnų mainų ES valstybėse narėse ir kitose institucijose patirtį. Komandiruoti ES valstybių narių pareigūnai prisideda prie Komisijos žmogiškųjų išteklių kompetencijos didinimo. Kaip papildomą partnerystę stiprinančią priemonę Komisija siūlo užmegzti partnerystę tarp Komisijos ir Viduržemio jūros šalių parnerių administracijų siekiant keistis profesine patirtimi. Komisijos pasiūlymas apimtų pareigūnų ir stažuotojų komandiravimą ir mainus. ESAMų DARBų TęSIMAS IR įTVIRTINIMAS Politinis ir saugumo dialogas 16. Komisija tvirtai remia politinį dialogą Europos ir Viduržemio jūros šalių regioniniu lygmeniu. Europos ir Viduržemio jūros regiono šalių partnerystė yra vienintelis forumas, kuriame visos Viduržemio jūros regiono šalys partnerės keičiasi nuomonėmis ir palaiko konstruktyvų dialogą nepaisant Artimuosiuose Rytuose ir kitose regiono dalyse besitęsiančių konfliktų. Politinis dialogas nuolat įtraukiamas į Europos ir Viduržemio jūros šalių vyresniųjų pareigūnų susitikimų darbotvarkę. Komisija teigiamai vertina pasiūlymus, susijusius su darbo metodų tobulinimu, kad esant būtinybei vyresnieji pareigūnai galėtų taikyti ankstyvąjį reagavimo mechanizmą siūlyti surengti užsienio reikalų ministrų ad hoc konferencijas reaguojant į įvykius regione. Taryba savo ruožtu nusprendė pasiūlyti Viduržemio jūros regiono (EKP) partneriams galimybę kiekvienu atskiru atveju prisijungti prie ES deklaracijų ir pozicijų BUSP klausimais. 17. Komisija įsitikinusi, kad Europos ir Viduržemio jūros regiono valstybių parlamentinė asamblėja yra didžiausias partnerystės turtas. Minėta asamblėja suteikia galimybę politiniams atstovams aptarti savo požiūrį į padėtį regione, Barselonos proceso raidą ir Europos kaimynystės politikos perspektyvas Viduržemio jūros regiono šalių atžvilgiu. Komisija teiks visapusišką paramą Graikijai – kitai asamblėjai pirmininkaujančiai šaliai, kad 2008 m. asamblėja vyktų sklandžiai. Komisija taip pat rems asamblėjos komitetų darbą rengiantis 2008 m. Europos ir Viduržemio jūros regiono valstybių parlamentinei asamblėjai. 18. Komisija yra įsitikinusi, kad 2007 m. Europos ir Viduržemio jūros regiono šalių vyresniųjų pareigūnų susitikimuose vykstančios naudingos diskusijos rinkimų tema galės būti tęsiamos ekspertų susitikimuose. Seminaras ekspertų lygmeniu galėtų suteikti partneriams galimybę keistis nuomonėmis labiau techniniais klausimais, siekiant apsvarstyti praktinį to pageidaujančių partnerių bendradarbiavimą šioje srityje. Kovos su terorizmu elgesio kodeksas 19. Komisija laikosi nuomonės, kad labai svarbu toliau imtis praktinių veiksmų įgyvendinti bendrai priimtą Kovos su terorizmu elgesio kodeksą. Todėl ji siūlo 2008 m. sutelkti pastangas techniniams klausimams spręsti, pavyzdžiui stiprinti tarptautinį bendradarbiavimą baudžiamosiose bylose ir įtvirtinti laivybos apsaugos priemones, įskaitant krovinių gabenimo skyrius. Komisija siūlo kiekvienu šiuo klausimu surengti regioninį Europos ir Viduržemio jūros regiono šalių seminarą, kuriame dalyvautų atitinkamų tarptautinių įstaigų, agentūrų atstovai ir ekspertai. Europos ir Viduržemio jūros regiono šalių civilinės saugos sistema 20. Didėjantis pažeidžiamumas stichinėms ir žmogaus sukeltoms nelaimėms daugelyje Viduržemio jūros regiono šalių patvirtina, kad būtina stiprinti civilinę saugą ir saugumo priemones. Pastaraisiais metais Komisija finansavo EUROMED bandomąjį projektą (1998–2003 m.) ir EUROMED Jungiamąją programą, skirtą parengti Europos ir Viduržemio jūros regiono šalių stichinių ir žmogaus sukeltų nelaimių mažinimo, prevencijos ir valdymo sistemą (2005–2008 m.), kurios tikslas – stiprinti Viduržemio jūros regiono šalių partnerių civilinės saugos agentūras ir jų gebėjimus. Komisija toliau rems šią aktualią programą pradėdama naują etapą (stichinių ir žmogaus sukeltų nelaimių mažinimo, prevencijos ir valdymo programa EUROMED, 2008–2010 m.), per kurį bus taikoma patobulinta strategija ir atsižvelgiama į rekomendacijas, pateiktas Jungiamosios programos vidurio trukmės vertinime. Tęsiamas darbas paslaugų ir prekybos žemės ūkio produktais srityse 21. Derybose dėl paslaugų ir įsisteigimo teisės dauguma dalyvaujančių šalių išreiškė susidomėjimą ir įsipareigojimą. Po spalio 22 d. prekybos ministrų susitikimo Lisabonoje, kuriame bus užbaigtos diskusijos regioniniu lygmeniu, Komisija pradės dvišales derybas su suinteresuotais Viduržemio jūros regiono partneriais. Šios derybos dėl dvišalių paslaugų ir investicijų, kurios bus pradėtos 2008 m. pradžioje ir užbaigtos per numatytą laikotarpį, turėtų sudaryti sąlygas iki 2010 m. liberalizuoti paslaugas ir įmonių įsisteigimą. Derybos dėl prekybos liberalizavimo žemės ūkio, perdirbtų žemės ūkio produktų ir žuvininkystės srityse tęsiamos su Egiptu, Izraeliu ir Maroku. Tunisas įsipareigojo derybas pradėti iki 2007 m. pabaigos. 2005 m. užbaigtos Komisijos ir Jordanijos derybos, kurių rezultatas – reikšmingas abipusis liberalizavimas. Taip pat vyksta diskusijos apie dvišalius susitarimus dėl abipusio pripažinimo ir žemės ūkio produktų geografinių nuorodų apsaugos. Žuvininkystė 22. Bus stiprinamas Bendrijos ir Viduržemio jūros regiono partnerių, ypač atitinkamų regioninių institucijų (Viduržemio jūros bendrosios žvejybos komisijos ir Tarptautinės komisijos dėl Atlanto tuno apsaugos) bendradarbiavimas, siekiant užtikrinti tvarų Viduržemio jūros žuvų išteklių valdymą ir vadovaujantis Venecijoje surengtos ministrų konferencijos dėl tvaraus žvejybos vystymo Viduržemio jūroje deklaracija (2003 m. lapkričio mėn.). Jūrų politika 23. 2007 m. spalio 10 d. Europos Komisija priėmė komunikatą dėl integruotos Europos Sąjungos jūrų politikos. Šiame kontekste Viduržemio jūros regioną Komisija laiko svarbiausiu regionu, su kuriuo bendradarbiaujama siekiant išteklių ir jūrų valdymo remiantis bendra atsakomybe jūrų klausimu, kuria Europa dalijasi su artimiausiais kaimynais. Europos kaimynystės politika sudaro pagrindą, kuriuo remiantis šis bendradarbiavimas gali būti veiksmingai skatinamas, siekiant užtikrinti, kad ES vidaus veiksmai ir kaimyninių šalių veiksmai būtų suderinti. Su mūsų partneriais Viduržemio jūros regione reikėtų aptarti prioritetines sritis; Komisija sieks pradėti šį dialogą ministrų lygmeniu. Energetika ir transportas 24. Marakeše vykusios ministrų konferencijos išvadose ir komunikate „Transporto platesnėje Europoje gairės“ pripažįstama, kad siekiant stabilumo regione ir didesnės tarpregioninės prekybos, svarbu sukurti integruotą, saugią ir veiksmingą transporto sistemą. Siekiant tokios sistemos įgyvendinimo, siūloma (2007 m. pabaigoje arba 2008 m. pradžioje) surengti aukšto lygio konferenciją transporto tema, kurioje dėmesys būtų sutelktas į du pagrindinius klausimus: Regioninio transporto veiksmų plano pristatymą bei jo įgyvendinimo veiksmus ir transeuropinių transporto tinklų išplėtimą Viduržemio jūros regione. 25. 2007 m. spalio 16 d. pagal Europos ir Viduržemio jūros regiono šalių energetikos forumą įkurta ekspertų grupė susitiks Briuselyje ir aptars Europos ir Viduržemio jūros regiono šalių bendradarbiavimo energetikos srityje prioritetinių veiksmų programą ateinančiam laikotarpiui. Europos ir Viduržemio jūros regiono šalių energetikos ministrų susitikimas šiai programai patvirtinti vyks 2007 m. pabaigoje arba 2008 m. pradžioje. Programa Horizon 2020 26. Pagal programą Horizon 2020 , susijusią su Viduržemio jūros regiono taršos mažinimu, toliau bus įgyvendinamos priemonės, kurių tvarkaraštis sutartas Kaire vykusiame trečiajame Europos ir Viduržemio jūros regiono šalių aplinkos ministrų susitikime, ir kuriam pritarė 2007 m. birželio mėn. pirmą kartą posėdžiavęs Valdymo komitetas. Europos aplinkos agentūra kartu su atitinkamais partneriais parengs darnią rodiklių sistemą ir reguliariais rodikliais grindžiamos analizės sistemą, įskaitant „rezultatų suvestinę“, leisiančią palyginti ir įvertinti pažangą. EIB darbas bus toliau tinkamai plėtojamas siekiant nustatyti finansavimui tinkamus regioninės reikšmės projektus. 27. 2008 m., Europos Sąjungai pirmininkaujant Prancūzijai, bus surengtas Europos ir Viduržemio jūros regiono šalių ministrų susitikimas vandens išteklių tema. Ši konferencija vyks praėjus beveik dešimčiai metų po 1999 m. Turine vykusios Europos ir Viduržemio jūros regiono šalių ministrų konferencijos vietinio vandens išteklių valdymo tema ir penkeriems metams po to, kai pradėta ES vandens iniciatyvos dalis, skirta Viduržemio jūros regionui. Konferencijoje bus sprendžiami pagrindiniai politikos klausimai, susiję su vandens išteklių valdymu, apsauga ir paslaugomis. Pramoninis bendradarbiavimas 28. Kitas Europos ir Viduržemio jūros regiono šalių ministrų susitikimas pramoninio bendradarbiavimo tema numatytas 2008 m. spalio mėn. Susitikime bus apžvelgta iki šiol padaryta pažanga ir apibrėžta pramoninio bendradarbiavimo darbo programa 2009–2010 m. 29. Informacinės visuomenės politikos srityje dėmesį numatoma sutelkti į atviro ir konkurencingo skaitmeninio ūkio skatinimą sukuriant elektroninių ryšio priemonių reguliavimo terpę, skatinančią naujoves, investicijas ir konkurenciją. Bendradarbiavimo sistema apimtų prijungties režimu veikiančių paslaugų plėtojimą siekiant didinti socialinę įtrauktį, viešąsias paslaugas, pavyzdžiui, švietimą, sveikatos priežiūrą, transportą ir gyvenimo kokybę. Viduržemio jūros regiono šalių dalyvavimas 7-osios bendrosios programos IRT dalyje būtų aktyvesnis vykdant bendro intereso projektus. Pastaruoju metu pradėti du projektai, kurių esmė – IRT ekspertinių žinių kartografavimas Viduržemio jūros regiono šalyse partnerėse (MED-IST ir MAP-IT). Taip pat tikimasi artimiausiu metu pratęsti EUMEDCONNECT, vieną iš EUMEDIS projektų. EUROMEDCONNECT projektu užtikrinta, kad Viduržemio jūros regione būtų sujungti mokslinių tyrimų tinklai ir būtų galima pasinaudoti jais kaip mokslinių tyrimų infrastruktūra įgyvendinant bendrus ES valstybių narių ir Viduržemio jūros regiono šalių informacinės visuomenės projektus. Visos šios naujos iniciatyvos bus aptartos antrojoje Europos ir Viduržemio jūros regiono šalių ministrų konferencijoje informacinės visuomenės tema, kuri bus surengta Egipte 2008 m. pirmoje pusėje. Besitęsiantis bendradarbiavimas statistikos srityje 30. Patikimi statistikos duomenys yra svarbus veiksnys priimant sprendimus, o techninė pagalba už statistiką atsakingoms tarnyboms Viduržemio jūros regiono šalyse partnerėse teikiama pagal MEDSTAT II programą. Siekiama gerinti statistikos duomenis šiose pagrindinėse srityse: žemės ūkio, energetikos, aplinkos, išorės prekybos, migracijos, nacionalinių sąskaitų, socialinių reikalų (ypač užimtumo), turizmo bei transporto ir gerinti bendrą mokymą statistikos srityje. Programa bus vykdoma iki 2008 m. pabaigos. 2008 m. būtina išnagrinėti galimas priemones, sudarysiančias sąlygas toliau remti šalių statistinių gebėjimų plėtojimą, ypač dar nepaliestose srityse, pavyzdžiui paslaugų ir sveikatos priežiūros. Migracija 31. 2007 m. lapkričio 19 d. Europos ir Viduržemio jūros regiono šalių partnerių ministrai pirmą kartą surengs išsamias, integruotas ir subalansuotas diskusijas su migracija susijusiais klausimais. Artėjantis Europos ir Viduržemio jūros regiono šalių ministrų susitikimas migracijos tema bus puiki proga akcentuoti regioninio bendradarbiavimo sistemos teikiamą pridėtinę vertę, kartu pabrėžiant būtinybę visiems partneriams siekti pažangos įgyvendinant strateginius tikslus optimizuoti socialinę ir ekonominę migracijos naudą kilmės, tranzito ir paskirties šalims. Naujos ES iniciatyvos palengvinti teisėtos migracijos valdymą galėtų būti labai svarbios Viduržemio jūros regiono šalims partnerėms, pavyzdžiui sutelkiant dėmesį į apykaitinę migraciją arba mobilių partnerysčių idėją. Siekiant Europos ir Viduržemio jūros regiono šalių aukštojo mokslo erdvės 32. Siekiant įgyvendinti 2007 m. Kaire vykusios ministrų konferencijos aukštojo mokslo ir mokslinių tyrimų tema tikslus, Europos ir Viduržemio jūros regiono šalių bendradarbiavimo mokslinių tyrimų ir taikomosios veiklos srityje stebėsenos komiteto veiklą papildys už aukštąjį mokslą atsakinga ekspertų grupė. Komisija mano, kad svarbiausi ekspertų grupės spręstini klausimai yra Viduržemio jūros regiono šalyse partnerėse įgyvendinti struktūrines reformas trijose pagrindinėse ES lygiu nustatytose srityse, visų pirma mokymo programų pokyčių, įskaitant pagal Bolonės procesą nustatytus pokyčius, valdymą ir finansavimą. Ekspertų grupė ne vėliau kaip 2008 m. antroje pusėje pateiks ataskaitą Euromed komitetui. Komisija siūlo pirmoje ataskaitoje dėmesį visų pirma sutelkti į bendro tikslo – Euromed aukštojo mokslo sistemų derinimo – naudą Bolonės procesui ir Europos kreditų perkėlimo sistemai. Viduržemio jūros regiono šalių bendradarbiavimo mokslinių tyrimų ir taikomosios veiklos srityje stebėsenos komitetas (visi jo nariai) 2008 m. dalyvaus INCO-NET projekto veikloje. INCO-NET pobūdžio veikla bus naudinga įtvirtinant bendrus ir regioninius prioritetus, didinant komiteto informuotumą, gebėjimus ir tobulinant veiklą. Moterų vaidmens visuomenėje veiksmų planas 33. Europos ir Viduržemio jūros regiono šalių komitetas turi sušaukti ad hoc susitikimą vyresniųjų ekspertų lygmeniu, kuriame bus apžvelgiamas Stambule vykusiame ministrų susitikime priimtų priemonių dėl moterų vaidmens visuomenėje įgyvendinimas šiose trijose veiklos srityse: moterų politinės ir pilietinės teisės; moterų socialinės bei ekonominės teisės ir tvari plėtra; moterų teisės kultūros srityje bei ryšių priemonių ir žiniasklaidos vaidmuo. Euro-Med ir Žiniasklaidos iniciatyva 34. Įvairi veikla žiniasklaidos sektoriuje (jaunų žurnalistų mokymas, televizijos ir radijo programos vietos kalbomis, leidinių priedai, nuomonės tyrimo apklausos ir t. t.) padės didinti Europos ir Viduržemio jūros regiono šalių partnerystės matomumą regione, o Informacijos ir ryšių programa padės Viduržemio jūros regiono šalims geriau suprasti vienoms kitas. 35. Euro-med ir Žiniasklaidos darbo grupė vėl susirinks ieškoti būdų įtvirtinti žiniasklaidos balsą ir vaidmenį partnerystėje. Grupė taip pat konsultuos dėl praktinių pasiūlymų spręsti įvairias problemas, iškeltas įvairiose žiniasklaidos konferencijose ir seminaruose. Bus imtasi tolesnių veiksmų po Dubline vyksiančios konferencijos apie reportažų terorizmo tema rengimą; didelė regioninė konferencija bus surengta regioninės žiniasklaidos vystymosi tema.